Dink ‘buite die boks’ om toeriste terug na SA te lok – FedhasaDie vlugaanbod van die VSA, in hierdie stadium Suid-Afrika se grootste inkomende mark, sowel as uit sleutelmarkte in Europa, gee aan die Wes-Kaap die geleentheid om sy okkupasiesyfer verder te verhoog. (Foto: Maroela Media) Al hoe meer reisigers besoek Suid-Afrika weer en daar is selfs meer stappe wat Suid-Afrika kan doen om die land as ŉ voorkeurbestemming vir buitelandse reisigers te bemark. Syfers van Statistieke Suid-Afrika wys daar was tussen Januarie en Mei vanjaar ŉ styging van 480% in die getal oorsese besoekers wat in dié tyd in die land aangekom het wanneer dit vergelyk word met dieselfde tydperk ŉ jaar gelede. Daar was terselfdertyd ŉ jaarlikse styging van 61,6% in inkomste uit toerismeverblyf in Mei vanjaar. Rosemary Anderson, voorsitter van die Gasvryheidsvereniging van Suid-Afrika (Fedhasa), sê die land se toerisme- en gasvryheidsbedryf is stadigaan besig om te herstel en hoewel daar steeds ŉ paar hindernisse is, is die sektor besig om goed op dreef te kom. “Chaos by lughawens by sommige van ons sleutelbronmarkte bemoeilik internasionale reise, maar besoekers wat van ver kom, is vasbeslote om hierheen te reis,” sê sy. Die opwaartse neiging wat in verblyfsyfers te sien is, het in Junie selfs verder toegeneem. Nasionale okkupasiesyfers staan egter steeds op minder as 50%. Die syfers vir die jaar tot dusver lyk egter reeds veel beter as in 2021. “Ons het gegaan van nasionale okkupasie van 31% in 2021 tot 50%, met KwaZulu-Natal, Limpopo, Mpumalanga en die Oos-Kaap wat die duidelike wenners van hoër okkupasiesyfers was,” sê Anderson. Volgens haar moet daar nou buite die boks gedink word indien die toerismebedryf die noemenswaardige uitwerking op werkloosheidsyfers in Suid-Afrika wil maak wat dit kán hê. Dit sluit in die opskort van visums vir sekere sleutelmarkte, sowel as die skep van spesiale visums vir besoekers wat langer in die land bly en die vermoë het om self daarvoor te betaal. “Ons het ook nog ŉ ver pad om te stap om ŉ e‑visum-stelsel van wêreldgehalte te skep wat nou al geruime tyd op die tafel is. Dit is werklik tyd om op te hou praat en daadwerklik te begin om die rompslomp te verwyder sodat Suid-Afrika se toerismebedryf kan groei.” Terwyl al hoe meer besoekers weer hul paspoorte op Suid-Afrika se grensposte laat stempel, is die verwagting dat syfers vir plekke soos die Wes-Kaap – ŉ gewilde bestemming vir buitelandse toeriste – al hoe meer gaan begin styg. Die vlugaanbod van die VSA, in hierdie stadium Suid-Afrika se grootste inkomende mark, sowel as uit sleutelmarkte in Europa, gee aan die Wes-Kaap die geleentheid om sy okkupasiesyfer verder te verhoog. Dit kan gedoen word deur byvoorbeeld aantreklike opsies aan sogenaamde swaeltjies en mense wat enige plek ter wêreld kan werk, te bied. “Suid-Afrika is al jare lank ŉ voorkeurbestemming vir meer volwasse besoekers wat verkies om die winter in die Noordelike Halfrond op ŉ meer sonnige plek deur te bring. Dit word ook deurlopend genoem as ŉ gunstige bestemming vir afstandwerkers. Ons visumstelsel maak egter nie vir hierdie soort reisigers voorsiening nie,” sê Anderson.